شەفەق نیوز/ یەکێتی نیشتمانی کوردستان لە دیالە، ئمڕوو پەنجشەممە،
داوای گورجکردن دەور ئەمنی و هەواڵگری ئەرا هێزەیل ئاسایش لە قەزای خانەقین کرد، و
نواگردن خاوەن گوبەنەیل لە کەرتە ئەمنیەیلە و حەشد شەعبی.
ئیبراهیم حەسەن وەڕێۆبەر راگەیانن ناوەند رێکخستن یەکێتی  ئەرا ئاژانس شەفەق نیوز وت: گورجکردن دەور ئاسایش
لە خانەقین لە ڕوی ئەمنی و هەواڵگری گام گرنگیگە ئەرا بتەوکردن ئاسایش ناوخۆیی و مقەیەتیکردن
گشت دەوروگردەیل قەزاگە لە پلان و تەقەلا تیرۆریەکان، لەو بەیاننامەیل زانیاریی ئەمنی
تەواو و کەڵەکە بویە ک لەماوەی چەن ساڵ گوزەیشتە ئاسایش دیرێدەی.
و دووپات کرد ک هێزەیڵ ئاسایش وە رەنجەیل هەواڵگری و کارەیل
جیاوازی توێنست نوای ریخریاگە تیرۆرەیل بگرێد، هەر لە رمانن رژیم وەرین تا ساڵ
٢٠١٧ لە هەر هەڕەشەیگ لەناوچەیل و ئاوایەیل خانەقین، و لەباربردن هەر تەقەلایگ ئەرا
نزیکەوبوین لەلیان، و جەخت کرد لە گرنگی هەماهەنگی هەواڵگری و ئەمنی لەناونی دەزگا
ئەمنیەکان و حەشد شەعبی وەگەرد هێزەیل ئاسایش.
وتیش؛ هێزەیل ئاسایش ئەمن و ئارامی لە گشت ناوچەیل خانەقین
بتەو کردن دویر لە ناونشانەیل مەزهەبی و نەتەوەیی و خوەی مقەیەتیکەر گشت پێکهاتەیل
بوی.
لەباوەتیگ پەیوەندیدار، حەسەن داوا لە فەرماندە و وەرپرسە
ئەمینییەکان کرد نوای کەسەیلیگ بگرن لە دەزگا ئەمنیەکان و حەشد شەعبی مینەی فیتنە لەوەر
هاندەرەیلیگ نەتەوەیی کەن، یا لەوەر بەرژەوەنەیلیگ تر، ئەرا مقەیەتیکردن ئاسایش کۆمەڵایەتی
لە خانەقین و نواگردن هەر تەقەلایگ لەلایەن تاکە کەسیگ ئەرا پەلامار بارەگایگ سیاسی
یا ئەمنی کورد لە خانەقین.
وەرپرس راگەیانن یەکێتی دووپات کرد ک ئەو قەیرانەگ چەن کەسیگ
لە حەشد دروسی کرد وەخاتر چزدان و سوکایەتی وە ئاسایش و پێشمەرگە و هەسی سیاسی کوردی
لە خانەقین، وە هەماهەنگی لەناوبەین ناوەند رێکخستن یەکێتی لە خانەقین و فەرماندەیل
دەزگا ئەمنیەکان و حەشد شەعبی کۆتایی وەپی هات.
حەسەن باس گرنکی بڕین ریەیل کرد لەنوای ئەوانەگ لە کەرتە
ئەمنیەکان  گوبەن دانەن، و نەیلن سیستەمە ئەمنیە
یاساییەگە ئەرا خوازینەیلیگ تاکانە و سۆکایەتیکردن وە پیڕووزیی وەکار بارن.
